***Hvorfor Rotary?***

Medlemsudvalget 2018 v/Palle Christensen

Jeg gav Rotary en chance på 5 år.

Jeg havde fået flere opfordringer til medlemskab i Rotary og flere gang afviste jeg et medlemskab alene med den begrundelse at tid er kostbar og derfor ville et ugentligt møde i en Rotary Klub tage noget af min dyrebare fritid.

Men på et tidspunkt, medio 2012 under en stor fødselsdagsfest, blev jeg af gamle venner fra Round Tabel præsenteret for nogle af medlemmerne i Nakskov-Ravnsborg Rotary Klub. Det var et folk, som jeg talte godt med. Det blev ved den lejlighed besluttet, at jeg skulle være gæst til et par møder i løbet af september og oktober.

Jeg var gæst ved tre klubmøder, mødte ny ansigter og medlemmer jeg kendte. Det jeg oplevede var en velment velkomst, rare og vidt forskellige personligheder, men ikke særlig mange fremmødte og lidt for mange medlemmer uden for arbejdsmarkedet, men en god og hyggelig stemning var der.

Inden jeg deltog i de 3 klubmøder, havde jeg gjort mig nogle tanker om, hvad et sådant medlemskab ville bringe til mig, men ikke mindst, hvad jeg kunne/skulle bringe ind i klubben. Jeg har fra mit 7. leveår været medlem i foreningslivet i Nakskov, så jeg er foreningsmand. Jeg har altid oplevet, at hvis man har et medlemskab i en forening, handler det ikke kun om at få noget ud af medlemsskabet til mig selv, men også at man skal bidrage og give tilbage.

Jeg var ikke i tvivl om, hvad min rolle i klubben skulle være. Der skulle bringes nyt og yngre blod ind blandt medlemmerne. Heldigvis var vi fem nye medlemmer, der blev optaget den 5. november 2012. De efterfølgende klub år, blev der optaget i gennemsnit 3 medlemmer om året - alle yngre. Det var vigtigt for os, at de kunne bringe noget nyt til klubben. For mit eget vedkommende har jeg deltaget i bestyrelsesarbejdet alle årene.

Fra start af gav jeg mit medlemskab en chance på 5 år med følgende krav:

1. Klubben skulle være forøget til det dobbelte antal medlemmer
2. Gennemsnitsalderen skulle bringes noget ned
3. Klubben skulle være omstillingsparat til en mere udadvendt stil med flere møder ud af huset
4. Nogle møder må godt kunne tage mere end 2 timer for indholdets skyld
5. Hvis klubben kun ville være en spiseklub, hvor medlemmerne kom for at et måltid mad, så skulle jeg ikke være medlem af en Rotary Klub.

Alle fem ovennævnte krav har klubben efterlevet, hvilket er særdeles tilfredsstillende og ydermere har vi i klubben kunnet bevare et godt socialt og hyggeligt klubliv blandt de ældre og yngre medlemmer.

Medlemsskabet af klubben har ydermere betydet, at min hustru og jeg har fået nye gode venner.

Hvordan kan en Rotary Klub udvikle sig kontinuerligt?

* Klubben skal have en klar og tydelig strategi for hvad klubben vil
* Klubben skal hele tiden sørge for at medlemsskaren er intakt - hvor stor skal klubben være? - hvad skal den gennemsnitlige mødeprocent ligge på?
* Medlemsskaren skal overvejende bestå af erhvervsaktive medlemmer
* Alle medlemmer skal føle sig nødvendige for klubbens liv og eksistens
* Nogle arrangementer skal seniorerne og juniorerne have ansvaret for
* Der skal ikke være for mange medlemmer med lave mødeprocenter
* Klubben skal fortælle omverdenen de gode historier, som klubben er en del af – både de lokale og internationale indsatsområder. Ingen god historie er for lille til at blive fortalt
* Sætningen ”det har vi prøvet” må ikke fra start være et afslag ved et nyt tiltag, der er stillet af yngre eller et nyt medlem - det kunne være at vedkommende havde en anden tilgang til gennemførelse af forslaget
* Nye medlemmer skal stille og roligt bygges op til at tage ansvar for klubben og klubbens ledelse og det daglige arbejde
* Det er vigtigt at fortælle et nyt medlem, hvad klubben kan give medlemmet, men lige så vigtigt, at få fortalt, hvad klubben forventer sig af det nye medlem
* Det er afgørende, at nye medlemmer passes på og klædes på til fortsat medelmsskab i klubben